**Sajtóközlemény**

Azonnal közölhető

**Az EGER PLÚTÓ csapata nyerte a Danone focikupa miskolci elődöntőjét**

Állami gondozásban és nevelőszülőknél élő gyerekek számára gyűjtöttek sportfelszereléseket a fiatal labdarúgók

Miskolc, 2017. április 22. – **Az Eger Plútó U12-es csapata nyerte meg a „Danone Focikupa a Gyermekekért” torna miskolci regionális döntőjét. Az egri fiatalok a fináléban a Salgótarjáni BTC csapatát győzték le 5:0-ra, így ők vehetnek részt a kupa június 10-i, budapesti országos döntőjében. A tornán most bevezetett „fair play” díjat a Sajóvölgye Focisuli csapata érdemelte ki. A Danone és az MLSZ Grassroots Program szervezésében megvalósuló „Danone Focikupa a Gyermekekért” tornán, áprilisban és májusban, összesen 96 csapat és több mint 1200 gyermek labdarúgó versenyez egymással azért, hogy Magyarországot képviselhesse a torna nemzetközi döntőjén, New Jersey-ben. A miskolci elődöntő csapatai sportfelszerelés gyűjtéssel segítették a torna tavalyi résztvevőit, az állami gondoskodásban és nevelőszülőknél élő gyerek labdarúgókat.**

**Gólöröm, egészséges életmód és kiegyensúlyozott táplálkozás**

A Danone Focikupa a Gyermekekért (Danone Nations Cup) a világ legnagyobb, immár 15 éves múltra visszatekintő, professzionális gyermek labdarúgó kupája, amelyen eddig mintegy 2,5 millió gyerek vett részt világszerte.

A Danone és a Magyar Labdarúgó Szövetség Grassroots Programja által közösen megrendezett U12-es torna célja, hogy a sporton és a labdarúgáson keresztül egészséges életmódra, valamint kiegyensúlyozott táplálkozásra nevelje a gyermekeket, ebben a Magyar Dietetikusok Országos Szövetsége, a torna szakmai partnere segíti a kezdeményezést.

A kupát az Emberi Erőforrások Minisztériuma és Miskolc Megyei Jogú Város Önkormányzata is támogatja, fővédnöke pedig Nyilasi Tibor, 70-szeres labdarúgó válogatott, tiszteletbeli nagykövete pedig Hevesi Tamás énekes és futballedző.

*„A Danone Focikupa a Gyermekekért célja, hogy népszerűsítse a sportolást és az egészséges táplálkozást a gyerekek körében” –* mondta Gyergyói-Szabó Anita, a Danone külső kommunikációs menedzsere. *–* „*Vállalatunk a 19 éve tartó Tegyünk Együtt a Gyermekekért társadalmi programjában idén is különös figyelmet fordít az egészségi állapotuk vagy szociális helyzetük miatt hátrányt szenvedő gyerekekre is. Az idei Danone Focikupában egy valós nemzetközi megmérettetés lehetőségét nyújtjuk a résztvevőknek, miközben a sportszergyűjtéssel az állami gondozásban élő gyermekek sportolási körülményeit igyekszünk javítani” – tette hozzá.*

**Minden eddiginél több résztvevő**

A Danone Focikupa a Gyermekekért torna idén jelentős mértékben kibővült. Míg tavaly mindössze 240 gyermek vett részt a programban, addig az idén 12 régióban, régiónként 8, összesen tehát 96 csapat képviseletében 1.200 gyermek vesz részt a tornában. A miskolci regionális elődöntőn a Diósgyőr VTK, a Sajóvölgye Focisuli, a Mezőkövesd-Zsóry FC, az Eger SE, a Salgótarjáni BTC, a Sátoraljaújhelyi TE, az Eger Plútó és az Encs VSC csapatai versenyeztek egymással a regionális elsőségért.

**Sportszergyűjtéssel segítik a hátrányos helyzetű gyerek focistákat**

Az idei torna különleges eleme azt volt, hogy az abban résztvevő csapatok sportszer- és sportfelszerelés gyűjtéssel segítették a torna tavalyi résztvevőit, az állami gondoskodásban és nevelőszülőknél élő gyerek labdarúgókat.

A miskolci regionális döntőn résztvevő csapatok által összegyűlt mezeket, futball cipőket, labdákat Földessy Judit a Borsod-Abaúj-Zemplén Megyei Gyermekvédelmi Központ és Területi Gyermekvédelmi Szakszolgálat Intézményvezetője és Dr. Dobosné Vörös Eleonóra a Fruska Gyermekotthon Vezetője vették át a Danone Magyarország Kft. képviselőjétől, Gyergyói-Szabó Anitától valamint a csapatoktól.

**Irány Amerika**

A Danone Focikupa a Gyermekekért torna további regionális elődöntőit április és május folyamán, Debrecenben, Szegeden, Budapesten, Dunakeszin, Dabason, Felcsúton, Győrött, Békéscsabán, Pécsett és Szombathelyen tartják. Az országos döntő június 10-én, Budapesten kerül megrendezésre.

A döntő tétje nem más, mint az, hogy melyik csapat képviselheti Magyarországot Amerikában, New Jersey-ben, a 32 ország U12-es csapatának részvételével megtartott nemzetközi döntőben.

A miskolci regionális elődöntőt az UNIO-COOP Zrt. támogatta.

Kövessen minket Facebookon! [www.facebook.com/tegyunkegyuttagyermekekert](http://www.facebook.com/tegyunkegyuttagyermekekert)

További információ kérhető:

**Piskóti Attila / Tölgyi Krisztina**

Premier Kommunikációs Iroda

Tel.: 483-1860 vagy 30/915-9002

E-mail: [tolgyi@premiercom.hu](mailto:tolgyi@premiercom.hu)